b'\n_START_ARTICLE_\nRazred letalonosilk yorktown\n_START_PARAGRAPH_\nRazred letalonosilk Yorktown je bil razred ameri\xc5\xa1kih letalonosilk, sestavljen iz treh ladij, ki so jih ZDA izdelale tik pred drugo svetovno vojno. Med vojno so vse tri letalonosilke igrale klju\xc4\x8dno vlogo, edina pa jo je pre\xc5\xbeivela USS Enterprise (CV-6), ki je do danes ladja z najve\xc4\x8d odlikovanji v zgodovini Vojne mornarice ZDA.\n_START_SECTION_\nRazvoj\n_START_PARAGRAPH_\nIzku\xc5\xa1nje ZDA so pokazale, da so iz bojnih kri\xc5\xbeark predelane letalonosilke razreda lexington bolj operativno uporabne in, da imajo ve\xc4\x8djo mo\xc5\xbenost pre\xc5\xbeivetja kot manj\xc5\xa1e, namensko izdelane letalonosilke. Po teh dognanjih je Vojna mornarica Zdru\xc5\xbeenih dr\xc5\xbeav Amerike za\xc4\x8dela izdelovati dve novi letalonosilki, USS Yorktown (CV-5) in USS Enterprise (CV-6). Prva je bila predana v uporabo leta 1937, druga pa leta 1938. Novi ladji sta bili hitri in ve\xc4\x8dnamenski letalonosilki, ki sta imeli na svoji palubi in hangarjih prostora za ve\xc4\x8d kot 80 letal, kar je bilo skoraj enako ve\xc4\x8djim letalonosilkam razreda Lexington._NEWLINE_Z izdelavo manj\xc5\xa1e kopije obeh letalonosilk, 14.700-tonske USS Wasp (CV-7), so ZDA dosegle kvoto 135.000 ton, ki jo je dolo\xc4\x8dal Washingtonski pomorski sporazum. Po tem sporazumu je bila ta \xc5\xa1tevilka najvi\xc5\xa1ja mo\xc5\xbena tona\xc5\xbea letalonosilk ene dr\xc5\xbeave. Sporazum je propadel leta 1937, kar je ZDA omogo\xc4\x8dilo, da so za\xc4\x8dele graditi dodatne letalonosilke. Prva naslednja tovrstna vojna ladja je bila USS Hornet (CV-8), \xc5\xa1e ena letalonosilka razreda Yorktown. V uporabo je bila predana leta 1941, tik pred japonskim napadom na Pearl Harbor. Kasneje so s posodobitvijo razreda Yorktown ZDA za\xc4\x8dele razvijati nov razred letalonosilk, razred letalonosilk essex._NEWLINE_Zanimivo in nenavadno pri letalonosilkah razreda Yorktown je bila namestitev katapulta v hangarskih prostorih. Kasneje se je izkazalo, da je to povsem nepotrebno. Z Enterpisa in Horneta je bil katapult odstranjen junija 1942, kasneje pa ga v kasnej\xc5\xa1e razrede niso ve\xc4\x8d name\xc5\xa1\xc4\x8dali._NEWLINE_Vse tri letalonosilke razreda Yorktown so bile izdelane v Newport News Shipbuilding Company, Newport News, Virginija.\n_START_SECTION_\nOperativna zgodovina\n_START_PARAGRAPH_\nYorktown in Hornet sta bili potopljeni v letu 1942. Yorktown je bila izgubljena med bitki pri Midwayu junija tega leta, Hornet pa v bitki za oto\xc4\x8dje Santa Cruz. Tako je ostala edina operativna letalonosilka razreda yorktown Enterprise, ki je bila hkrati edina ameri\xc5\xa1ka letalonosilka v ju\xc5\xbenem Pacifiku. Do konca vojne je sodelovala v ve\xc4\x8d ve\xc4\x8djih akcijah proti Japonski kot katerakoli druga ameri\xc5\xa1ka vojna ladja, do konca vojne pa je prejela 20 bojnih zvezd, kar je najve\xc4\x8dje \xc5\xa1tevilo podeljenih odlikovanj za katerokoli ameri\xc5\xa1ko vojno ladjo med drugo svetovno vojno. Bila je tudi edina vojna ladja, izven inventarja britanske Kraljeve vojne mornarice, ki je prejela najvi\xc5\xa1je pomorsko odlikovanje (British Admiralty Pennant) v ve\xc4\x8d kot 400 letih od ustanovitve._NEWLINE_Do konca vojne so Enterprise ve\xc4\x8dkrat posodobili. Na koncu je imela izpodriv 32.060\xc2\xa0ton, kon\xc4\x8dna oboro\xc5\xbeitev pa je obsegala 8 enocevnih 5-in\xc4\x8dnih ve\xc4\x8dnamenskih topov , 16 dvojnih protiletalskih topov Oerlikon ter 11 \xc4\x8detvernih protiletalskih topov Bofors. Kasneje se je izkazalo, da so letalonosilke razreda Yorktown izredno ranljive za torpedne napade (s torpedi sta bili potopljeni Yorktown in Hornet). Med popravili Enterprise-a v dokih v Bremertonu, Washington (od julija do oktobra 1943) so letalonosilko prilagodili in ji dodali protitorpedno \xc2\xbbgrbo\xc2\xab, ki je bistveno doprinesla k za\xc5\xa1\xc4\x8diti pred torpednimi napadi._NEWLINE_Enterprise so upokojili 14. maja 1945, ko se je v obmo\xc4\x8dje prednjega dvigala zaletel pilot kamikaze, poro\xc4\x8dnik Shunsuke Tomiyasu. Ladja je bila sicer \xc5\xa1e vedno v popravilu, ko je bilo podpisano premirje, kasneje pa so Enterprise uporabili v Operaciji \xc4\x8carobna preproga. Njena naloga je bila prevoz ve\xc4\x8d kotr 10.000 ameri\xc5\xa1kih vojakov iz Evrope v ZDA. Dokon\xc4\x8dno so jo upokojili leta 1959, po tem, ko so jo dlje \xc4\x8dasa posku\xc5\xa1ali ohraniti kot muzej oz. spomenik. Prodana je bila kot staro \xc5\xbeelezo in razrezana leta 1960 v Kearnyu.'